KIRJALLINEN KYSYMYS E-1885/00

esittäjä(t): Concepció Ferrer (PPE-DE) komissiolle

(9. kesäkuuta 2000)

Aihe: EU:n tuet Turkille tulliyhteistyötä varten

Euroopan parlamentti on toistanut monissa tilanteissa tulliyhteistyön vahvistamisen merkitystä. Kaupankäynnin parantamisen ja helpottamisen lisäksi yhteistyö antaa Turkin viranomaisille mahdollisuuden oppia tuntemaan paremmin yhteisön tullilainsäädäntöä, millä pyritään välttämään väärennettyjen ja jäljennettyjen kauppatavaroiden tuonti.

Onko komissio kaavaillut tulliyhteistyötä vahvistavia erityisohjelmia, jotka liittyvät Turkin kanssa solmitun tulliliiton lujittamiseksi tähtäävään ohjelmaan?

Onko komissio tutkinut, ryhtyivätkö Turkin viranomaiset tulliliiton voimaanastumisen jälkeen toimiin, joilla varmistetaan teollis-, tekijän- ja kauppaoikeuksien suojeleminen?

Günter Verheugenin komission puolesta antama vastaus

(20. heinäkuuta 2000)

Komissio on käynnistänyt useita sen kaltaisia aloitteita, joihin arvoisa parlamentin jäsen viittaa. Muut toimielimet eivät kuitenkaan aina ole tukeneet niitä. Komissio ehdottaa nyt kahta uutta aloitetta. Toinen on ehdotus neuvoston asetukseksi, joka koskee yhteisön ja Turkin välisen tulliliiton vahvistamiseksi tarkoitettuja toimia ja jonka kokonaisrahoitus on 15 miljoonaa euroa. Parlamenttia kuultiin siitä 2. joulukuuta 1999. Toinen aloite on ehdotus neuvoston asetukseksi, jonka tavoitteena on Euroopan investointipankin (EIP) erityistoimen täytäntöönpano tulliliiton lujittamiseksi ja tehostamiseksi.

Vuonna 1996 aloitetulle hallinnollisen yhteistyön ohjelmalle on kuitenkin myönnetty 1 miljoonan euron talousarvio. Ohjelman tavoitteena on Turkin keskus- ja paikallishallintojen yhteistyön kehittäminen yhteisön kanssa, jotta vahvistettaisiin tulliliittoa koskevan sopimuksen täytäntöönpanosta vastaavien Turkin ministeriöiden, hallinnollisten osastojen, virastojen ja julkisten laitosten valmiuksia ja tehokkuutta. Tämä ohjelma päättyy, ja sitä jatketaan MEDA-ohjelman puitteissa.

Lisäksi assosiaationeuvoston päätöksellä 1/95 perustettu tulliyhteistyökomitea kokoontuu kaksi kertaa vuodessa tulliyhteistyön lujittamiseksi Turkin viranomaisten ja yhteisön välillä. Näissä kokouksissa voidaan käsitellä Turkin tullilainsäädännön yhdenmukaistamista yhteisön tullilainsäädännön kanssa tai sen moitteettomaan soveltamiseen liittyviä kysymyksiä. Komissio ja Turkin valtuuskunta esittelevät ongelmia, joita viranomaiset ja toimijat ovat kohdanneet. Tämän vuoropuhelun myötä asioita voidaan selvittää perinpohjaisesti ja etsiä yhdessä ratkaisuja. Samalla se tarjoaa Turkin viranomaisille tilaisuuden tutustua lähemmin sovellettavaan lainsäädäntöön.

Lainsäädäntö koskee erityisesti teollis- ja tekijänoikeuksien sekä arvoisan parlamentin jäsenen mainitsemien kaupallisten oikeuksien noudattamista. Assosiaationeuvoston päätöksen 1/95 31 artiklassa vahvistetaankin, että osapuolet pitävät näitä kysymyksiä tärkeinä, ja päätöksen liitteessä 8 esitetään yksityiskohtaiset säännöt, joiden avulla Turkin on taattava näille oikeuksille yhteisössä voimassa olevan suojan tasoinen suoja. Turkki perusti tämän vuoksi 24. kesäkuuta 1995 (säädös 544) patenttiviraston, ja 14 asiakirjaa tuli voimaan (luettelo asiakirjoista toimitetaan suoraan arvoisalle parlamentin jäsenelle ja parlamentin pääsihteeristölle).